b"\n_START_ARTICLE_\nFilmsamleren\n_START_PARAGRAPH_\nFilmsamleren (ISSN 0105-113X) var et tidsskrift om film p\xc3\xa5 8mm, der blev udgivet af Jakob Stegelmann og Stig Nielsen i 21 numre mellem 1975 og 1984._NEWLINE_Bladet var Skandinaviens \xc3\xa6ldste filmsamlertidsskrift og havde karakter af fanzine. Det blev redigeret af Jakob Stegelmann, der dengang solgte 8mm-film fra sin butik Panoptikon p\xc3\xa5 Lille Triangel i K\xc3\xb8benhavn._NEWLINE_Filmsamleren bragte artikler og anmeldelser skrevet af Nicolas Barbano, Michael Bl\xc3\xa6del, Kevin Brownlow, Thomas B\xc3\xb8hling, Walther Knudsen, Freddy Milton, Erwin Neutzsky-Wulff, Stig Nielsen, Hans Kristian Pedersen, Thorkil Bj\xc3\xb8rn Rasmussen, Jostein Saakvitne, Jakob Stegelmann og Otto Waldoft._NEWLINE_Da smalfilmsmarkedet i starten af 1980'erne blev overtaget af hjemmevideo (vhs og betamax), l\xc3\xb8b filmstrimlen ud for Filmsamleren."